หุ้นถ่านหินผวารัฐอินโดฯเก็บภาษีสกัดส่งออก
ผู้ประกอบการถ่านหิน &#8220;เอเชียกรีน&#8211;เอิร์ธ&#8221; รับมือราคาถ่านหินร่วง ยันเอาอยู่ ไม่ปรับเป้า กิมเอ็งแนะเลี่ยงหุ้นบ้านปู
7 มิ.ย. 2555

ผู้ประกอบการถ่านหิน “เอเชียกรีน–เอิร์ธ” รับมือราคาถ่านหินร่วง ยันเอาอยู่ ไม่ปรับเป้า กิมเอ็งแนะเลี่ยงหุ้นบ้านปู 
บทวิเคราะห์ บล.เมย์แบงก์ กิมเอ็ง แนะเลี่ยงลงทุนหุ้นบ้านปู (BANPU) และหุ้นถ่านหินที่มีเหมืองอยู่ในอินโดนีเซีย จากความไม่ชัดเจนที่รัฐบาลอินโดนีเซียจะเก็บภาษีถ่านหินส่งออก เพื่อลดการส่งออกถ่านหินสู่ตลาดโลก และรักษาปริมาณสำรองถ่านหินให้เพียงพอต่อความต้องการใช้ในประเทศ ซึ่งเป็นความเสี่ยงกับผู้ประกอบการถ่านหินที่มีเหมืองในอินโดนีเซีย แม้ว่ารัฐบาลอยู่ระหว่างศึกษา ยังไม่มีการระบุวิธีการและอัตราภาษี รวมถึงระยะเวลาประกาศใช้
นายขจรพงศ์ คำดี กรรมการผู้จัดการ บริษัท เอ็นเนอร์ยี่ เอิร์ธ (EARTH) กล่าวว่า ขณะนี้ยังไม่มีความชัดเจน แต่บริษัทได้เตรียมความพร้อมกับมาตรการของรัฐบาลอินโดนีเซีย เช่น หลังการขุด 5 ปีจะเริ่มกระจายหุ้นให้คนอินโดนีเซียเข้าถือหุ้น 51% หรือการกำหนดค่าความร้อนถ่านหินที่จะส่งออก ฯลฯ
สำหรับเป้าขายปีนี้ 3.2 ล้านตัน หรือ 8,000 ล้านบาท ไม่เปลี่ยนแปลง แม้ราคาถ่านหินในตลาดโลกจะปรับตัวลง เนื่องจากเซ็นสัญญาซื้อขายล่วงหน้าไว้แล้ว ซึ่งไตรมาสแรกทำยอดขายได้ 9 แสนตัน หรือ 1,800 ล้านบาท มั่นใจว่าจะทำได้ทั้งยอดขายและตัวเงินตามเป้าหมายที่วางไว้
นายพนม ควรสถาพร กรรมการผู้จัดการ บริษัท เอเชียกรีน เอนเนอจี (AGE) เปิดเผยว่า บริษัทไม่ลดเป้าการเติบโตของยอดขายปีนี้ 40% จากปีก่อน และคงเป้าเดิมไว้ แม้ว่าราคาถ่านหินโลกจะปรับตัวลง ทำให้ผลประกอบการไตรมาสแรกที่ผ่านมาขาดทุนสุทธิกว่า 76 ล้านบาท เชื่อว่าไตรมาส 3 เป็นต้นไป สถานการณ์จะกลับมาดี โดยเริ่มมีคำสั่งซื้อจากประเทศจีนมากขึ้น 2 ลำ ตั้งแต่เดือน พ.ค.ที่ผ่านมา
“ผมยังคงเป้าการเติบโตยอดขายปีนี้ไว้ 40% เพราะเชื่อมั่นว่าไตรมาส 34 ยอดขายจากจีนจะกลับมาดี ตั้งแต่เดือน พ.ค.ที่ผ่านมา คำสั่งซื้อจากจีนเริ่มกลับมาแล้ว จึงมั่นใจว่ายอดขายโตได้ 40% แน่นอน” นายพนม กล่าว
ผู้บริหาร กล่าวอีกว่า ไตรมาสแรกที่ผ่านมาการตั้งสำรองถ่านหินทำให้ขาดทุน เป็นผลจากประเทศจีนซึ่งเป็นผู้ใช้ถ่านหินรายใหญ่สต๊อกถ่านหินไว้จำนวนมาก เมื่อเศรษฐกิจจีนชะลอตัวจึงลดการนำเข้าถ่านหิน คาดว่าไม่มีการตั้งสำรองอีก และช่วงที่ราคาหุ้น AGE ตกหนัก ไปดูเหมืองที่แอฟริกา และเดือน มิ.ย.นี้ มีแผนไปมองโกเลีย เพื่อหาเหมืองที่ดีที่สุด
“ราคาถ่านหินที่ปรับตัวลงจากต้นปีเฉลี่ย 10 เหรียญสหรัฐ จาก 110 เหรียญสหรัฐต่อตัน ส่งผลดีต่อบริษัทที่จะต่อรองราคากับผู้ขายถ่านหินด้วย” นายพนม กล่าว